PRILOGA

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„PRUNEAUX D’AGEN“ / „PRUNEAUX D’AGEN MI-CUITS“

EU št.: PGI-FR-0149-AM01 – 18.5.2017

ZOP ( ) ZGO ( X )

1. Skupina vložnikov in pravni interes

SYNDICAT DU PRUNEAU D’AGEN 2 rue des Magnolias – BP 130 47303 Villeneuve-sur-Lot FRANCE Tel. +33 553415555 Faks +33 553402936 E-naslov: contact@pruneau.fr

Skupina vložnikov in pravni interes: Združenje sestavljajo pridelovalci sliv in izvajalci sušenja v skupini za pridelavo ter podjetja, ki pripravljajo slive, ali predelovalci v skupini za predelavo. Tako ima pravni interes zahtevati spremembe specifikacije proizvoda.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

— ☒ Ime proizvoda — ☒ Opis proizvoda — ☐ Geografsko območje — ☒ Dokazilo o poreklu — ☒ Metoda proizvodnje — ☐ Povezava — ☒ Označevanje — ☒ Drugo: posodobitev kontaktnih podatkov, vrsta proizvoda, geografsko območje, redakcijske spremembe povezave s poreklom, nadzorni organ, nacionalne zahteve.

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

5.1 Postavka „Ime proizvoda“

Ime proizvoda „Pruneaux d’Agen/Pruneaux d’Agen mi-cuits“ se nadomesti z imenom „Pruneaux d’Agen“, saj pojem „mi-cuits“ (polsuhe) ustreza suhim slivam „Pruneaux d’Agen“, za katere je značilna le srednja stopnja sušenja. Suhe slive niso rehidrirane. Navedba „mi-cuit“ (polsuhe) postane le navedba na označbi.

5.2 Postavka „Opis proizvoda“

— Doda se, da „se“ slive sorte d’ente, uporabljene za proizvodnjo suhih sliv „Pruneaux d’Agen“, „obirajo takrat, ko so popolnoma zrele“. To pojasnilo je že navedeno v delu specifikacije proizvoda, ki se nanaša na metodo pridobivanja.

— Doda se, da se suhe slive „Pruneaux d’Agen“ pridobijo „brez dodajanja sladila“, saj ta pogoj v specifikaciji proizvoda ni izrecno naveden. Ta dodatek ne vpliva na proizvod, katerega način pridobivanja se ne spremeni.

— Ker se suhe slive „Pruneaux d’Agen“ tržijo z oznako „polsuhe“, se doda, da so pridobljene „brez poznejše rehidracije“. S to spremembo se uzakonja praksa proizvajalcev, čeprav ni bila določena v registrirani specifikaciji proizvoda. Teh suhih sliv ni treba rehidrirati, saj niso bile popolnoma posušene.

— Razlikuje se med suhimi slivami „Pruneaux d’Agen“, primernimi „za uživanje“ in namenjenimi „za nadaljnjo predelavo v živilskopredelovalni industriji“. S to spremembo se pojasnjujeta dve kategoriji suhih sliv, in sicer tiste, namenjene neposredno za prodajo potrošnikom, in tiste za predelavo.

Pri suhih slivah, primernih za uživanje, namenjenih za prodajo potrošnikom, je v opisu navedena „kategorija velikosti, ki ustreza največ 66 sadežem na 500 g, z vsebnostjo vlage 35 %“. Ta kategorija velikosti je nadomestila kategorijo največ 77 sadežev, določeno v delu registrirane specifikacije proizvoda, ki se nanaša na metodo pridobivanja. Spremeni se najmanjša kategorija velikosti t. i. suhih sliv „Pruneaux d’Agen“, primernih za uživanje, tj. tistih, ki so namenjene potrošnikom, in sicer s 77 sadežev na 66 sadežev na 500 g, kar pomeni zmanjšanje števila sadežev na 500 g in povečanje njihove velikosti.

Kategorija velikosti izkoščičenih suhih sliv se izračuna pred odstranjevanjem koščice. Poleg tega se doda, da se lahko prodajajo „cele ali izkoščičene“. Namen teh sprememb je po eni strani omogočiti prodajo suhih sliv večjih velikosti in po drugi strani upoštevati prodajo izkoščičenih sliv. Spremembe ne posegajo niti v posebnosti proizvoda niti v njegovo povezavo s poreklom.

Suhe slive „Pruneaux d’Agen“, namenjene predelavi, so jasno opredeljene v naslednjem odstavku:

„Kategorija velikosti suhih sliv ‚Pruneaux d’Agen‘, namenjenih za nadaljnjo predelavo v živilskopredelovalni industriji, ustreza največ 98 sadežem na 500 g v nerehidriranem stanju, njihova vsebnost vlage pa je enaka 21 %. So brez zelo velikih poškodb in vsaj deloma nepoškodovane. Pred pošiljanjem v drugo živilskopredelovalno podjetje jih pretlačijo. Te suhe slive niso namenjene za prodajo končnemu potrošniku“.

Ta dodatek ima dva namena – opisati suhe slive s posebnimi lastnostmi proizvoda „Pruneaux d’Agen“, pri katerem pa se odslej loči trženje suhih sliv, primernih za uživanje, in suhih sliv, namenjenih za nadaljnjo predelavo v živilskopredelovalni industriji, ter preprečiti, da bi se kakor koli vrnile v prodajni kanal suhih sliv, primernih za uživanje. Kategorija velikosti teh suhih sliv je izražena kot največ 98 sadežev na 500 g v nerehidriranem stanju z vsebnostjo vlage 21 %. Ta kategorija velikosti nerehidriranega proizvoda ustreza kategoriji velikosti rehidriranega proizvoda z vsebnostjo vlage 35 % in največ 77 sadežem na 500 g, kot se v registrirani specifikaciji proizvoda zahteva za suhe slive, primerne za uživanje.

Poleg tega se suhe slive „Pruneaux d’Agen“, namenjene za predelavo v živilskopredelovalni industriji, pretlačijo, če se ne predelajo v podjetju za pridelavo suhih sliv. Tako se ohranijo njihove posebne lastnosti.

Navedbe, kot so „sušenje na soncu se ne izvaja v Franciji“, „danes se suhe slive sorte Agen potrošnikom le redko prodajajo v surovem stanju“, „ponudba končnih proizvodov na osnovi suhih sliv sorte Agen je velika in se stalno širi“, „vrednost pH suhih sliv sorte Agen je približno 4“, „v nadaljevanju so navedene okvirne povprečne vrednosti“, se črtajo, saj ne pomenijo zavezujočih določb.

Črta se del, ki se nanaša na predstavitev proizvoda, saj napotuje na splošna pravila.

5.3 Postavka „Dokazilo o poreklu“

Deklarativne obveznosti in vodenje registrov se združijo v enem odstavku, ki se mu doda identifikacijska izjava posameznega gospodarskega subjekta, ki se ukvarja s proizvodnjo, sušenjem, predelavo, razkoščičevanjem in pakiranjem suhih sliv „Pruneaux d’Agen“. Ta izjava omogoča identifikacijo gospodarskih subjektov zaradi izvajanja nadzora.

V evidenco pridelave se v zvezi z delom, v katerem je opisana metoda pridobivanja, doda evidentiranje števila postopnih obiranj zaradi nadzora, da se slive res obirajo postopoma.

Dopolni se opredelitev serije, da bi se serija opredelila na vsaki stopnji predelave. Dodajo se naslednja pojasnila:

„Pojem serija pomeni:

— do razvrščanja po velikosti – skupino suhih sliv iz istega leta obiranja, ki jih istemu predelovalcu dostavi isti pridelovalec, ki jih je mogoče razlikovati po več podkategorijah glede na merila, kot sta kakovost ali sorta, ali razvrstiti po teži;

— od razvrščanja po velikosti do začetka proizvodnje – skupino suhih sliv s skupnimi značilnostmi, kot jih je določil predelovalec. Med tem postopkom se lahko serija razdeli naprej na več novih serij;

— od začetka proizvodnje do vključno pakiranja – homogeno skupino sočasno predelanega sadja, pri kateri je bil opravljen enak postopek pakiranja v enake embalaže z isto številko serije.“

V zvezi s sledljivostjo se uvedejo naslednja pojasnila:

— leto obiranja, ki ga mora na dobavnico predelovalcu navesti posamezni izvajalec sušenja, v katerem se sušijo le proizvodi iz lastne pridelave;

— navedba, ali je proizvod upravičen do ZGO ali ne, na etiketah paletnih zabojnikov med skladiščenjem proizvodov, razvrščenih po kategoriji velikosti surovin;

— navedba teže na označevanju zabojnikov v primeru razkoščičevanja zunaj predelovalnega obrata.

Namen teh sprememb je okrepiti spremljanje proizvoda.

Rekapitulacijsko poročilo o proizvodnji, odpremi in zalogi končnih proizvodov se odslej namesto štirikrat letno (31. marca, 30. junija, 31. avgusta in 31. decembra) zahteva le enkrat letno, in sicer 31 avgusta. S to nadomestitvijo se zmanjša preveč obremenjujoča in nepotrebna pogostost. Ohranjeni datum 31. avgusta ustreza koncu predhodnega tržnega leta. Zadostuje za zagotavljanje sledljivosti na ravni predelovalcev.

5.4 Postavka „Metoda proizvodnje“

Da bi se pojasnila vsaka stopnja metode pridobivanja, glede na to, ali so suhe slive „Pruneaux d’Agen“ suhe slive, primerne za uživanje, polsuhe slive ali ne ali suhe slive, namenjene za predelavo v živilskopredelovalni industriji, se uvede diagram priprave proizvoda.

— Zahteve na stopnji arborikulture

Sorta

Odstavek: „Edina sprejeta sorta za proizvodnjo suhih sliv iz Agena je sliva sorte ente, vključno s klonom spurdente ferco, razen sort rimacotes, tardicotes in lorida. Iz ZGO so izključene sorte stanley, impériale épineuse in druge sorte sliv.“

se nadomesti z:

„Za proizvodnjo suhih sliv ‚Pruneaux d’Agen‘ so sprejeti le kultivarji sorte ‚prune d’ente‘ v ožjem smislu, kar izključuje križance, združene v vseh drugih sortah.“

Namen spremembe je poenostaviti odstavek. Ta sprememba ne posega v načelo pridelave izključno iz sliv sorte ente in certificiranega rastlinskega materiala.

Zrelost sadja ob obiranju

Navedba, v skladu s katero se sadje obira takrat, ko je popolnoma zrelo, da sadje zori postopoma, tudi na vsakem drevesu posebej, in da morajo zato pobiralci ali stroji obiranje izvajati postopoma, se dopolni z naslednjimi določbami:

„Pridelovalci redno preverjajo stopinje Brix nekaterih sliv z refraktometrom, da spremljajo razvoj zorenja v posameznem sadovnjaku in začnejo pravočasno obirati. Vsako leto skupina vložnikov ali organ, ki ga imenuje v ta namen, določi datum začetka obiranja za najbolj razširjene kultivarje in po potrebi po večjih geografskih območjih. Skupina vložnikov ali organ, ki ga pooblasti v ta namen, pošlje to informacijo vsem pridelovalcem. Morebitna predčasna izvedba postopkov, predvidenih na te datume, mora biti upravičena, zlasti s skladnostjo izvedenih meritev z refraktometrom, ki se v tem primeru dnevno beležijo v evidenci pridelave.“

S tem dodatkom se določi točnost datuma začetka obiranja, tj. najbližje zrelosti sadja, pri čemer se upošteva spremenljivost položajev gospodarskih subjektov. Dejansko je datum začetka obiranja določen glede na empirične dokaze, da med polnim cvetenjem in začetkom obiranja obstaja določen rok 145 dni.

Čeprav zajema veliko večino položajev, pa se lahko datumi dejanske zrelosti nekoliko razlikujejo glede na podsorto, izpostavljenost sadovnjaka, sestavo tal, negovanje dreves in, dasi redko, letne razmere.

Če se pridelovalec odloči, da bo začel obirati pred datumom, ki ga je objavila skupina, mora shraniti dokaz meritev z refraktometrom, ki jih je dnevno izvajal, da lahko utemelji svojo odločitev.

— Zahteve med sušenjem

Črta se določba, ki se nanaša na upoštevanje splošnih higienskih predpisov, saj se sklicuje na „predpis iz potrošniškega zakonika“ in posledično na splošne regulativne zahteve.

Spremeni se besedilo o trajanju shranjevanja sliv po obiranju: rok „72 ur v običajnem letu“ se nadomesti z rokom, ki ne „traja dlje kot do drugega dne po obiranju (D + 2)“. Shranjevanje pri temperaturah nad ničlo ostaja druga možnost, ki dovoljuje odstopanje od tega pravila.

S to spremembo bi se moral poenostaviti nadzor, saj se z njo črta vsaka razlaga pojma „običajno leto“ in določi trajanje shranjevanja, natančnejše od 72-urnega roka, katerega začetek ni bil jasen.

Glede sušenja se stavek iz registrirane specifikacije proizvoda „vsebnost preostale vlage ne presega 23 %“ nadomesti z navedbo: „vsebnost vlage v višini največ 35 %, ki omogoča dolgotrajno shranjevanje glede na uporabljeno opremo za shranjevanje.“ Črta se stavek: „Vendar se proizvod, imenovan ‚pruneau d’Agen mi-cuit‘, izjemoma pridobi tako, da se s preprostim sušenjem doseže 30- do 35-odstotna vsebnost preostale vlage.“

S to spremembo se določi ena sama zgornja meja vsebnosti preostale vlage ne glede na kategorijo suhih sliv. Dejansko je bila vsebnost vlage v višini 23 % v registrirani specifikaciji proizvoda določena zato, da se lahko slive shranjujejo na prostem. Pogoji shranjevanja pri temperaturah pod ničlo pa omogočajo, da se pri sušenju vsebnost vlage omeji na 35 %.

— Zahteve med predelavo

Registrirana specifikacija proizvoda se omejuje na elemente, ki se nanašajo na opis proizvoda (število sadežev, ki je največ 77 na 500 g, in največja vsebnost vlage v višini 35 %), ter na sklice na splošne predpise (medministrski odlok z dne 28. avgusta 1972, standard UN-ECE DF-07, živilska zakonodaja).

Ta del se torej v celoti nadomesti s spremembami, s katerimi se natančneje opišejo zahteve med predelavo. S temi spremembami se uzakonjujejo prakse in strokovno znanje gospodarskih subjektov.

Tako je navedeno, da razvrščanje po velikosti poteka po sušenju. Najmanjše suhe slive so izključene iz ZGO, preostale pa se glede na svojo kategorijo velikosti namenijo za uživanje ali predelavo v živilskopredelovalni industriji. Odstavek je oblikovan tako:

„— Razvrščanje po velikosti

Po sušenju so serije razvrščene po velikosti. Kategorija paletnega zabojnika, ki izhaja iz razvrščanja po velikosti, se določi z merjenjem na podlagi vzorčenja povprečnega števila sadežev na 500 g, merilo pa se izrazi kot vsak drugi sadež (na primer 40, 42, 44 itd.).

Pri suhih slivah ‚Pruneaux d’Agen‘, namenjenih za nadaljnjo predelavo v živilskopredelovalni industriji, ustreza zgornja meja uporabljenih kategorij velikosti največ 98 sadežem na 500 g z vsebnostjo vlage 21 %, pri čemer se upošteva merilo vzorčenja vsakega drugega sadeža. Manjše suje slive so izključene iz ZGO.“

Prav tako je dodan odstavek v zvezi s postopkom mešanja kategorij velikosti, ki je eden od najbolj tehničnih elementov postopka predelave suhih sliv „Pruneaux d’Agen“. Pri tem postopku se vnaprej predvidijo učinki rehidracije na kategorijo velikosti suhih sliv in upošteva načelo izenačenosti kategorij velikosti, določene pri pakiranju. V odstavku je navedeno:

„Pri suhih slivah ‚Pruneaux d’Agen‘, primernih za uživanje, se pred rehidracijo izvede mešanje različnih kategorij velikosti iz zaloge surovin. Pri tem postopku se vnaprej predvidijo učinki rehidracije pri 35-odstotni vlažnosti na kategorijo velikosti suhih sliv in upošteva načelo izenačenosti kategorij velikosti, določeno pri pakiranju. Kategorija velikosti je tržna kategorija velikosti, ki temelji na merilu vsakega petega sadeža na 500 g sadežev z vsebnostjo vlage 35 % do kategorije velikosti 33 (največje), nato na merilu vsakega enajstega sadeža do kategorije velikosti 66 (najmanjše dovoljene z ZGO).“

V odstavku, ki se nanaša na sortiranje suhih sliv, so zbrani elementi, povezani s poškodbami, ki se po svoji naravi razlikujejo na zelo velike poškodbe, večje poškodbe in vidne pomanjkljivosti. V specifikaciji proizvoda je ta določba navedena tako:

„— Sortiranje:

Vse slive z zelo velikimi poškodbami so izključene iz ZGO. Kot zelo velike poškodbe se štejejo:

— prisotnost plesni, gnilobe, mrtvih ali živih insektov, živih pršic, tujih snovi;

— premalo dozorelo ali hranilno (imenovano ‚nezrelo‘) sadje ali umazano, popolnoma zmečkano, karamelizirano sadje ali sadje, ki ga je napadla monilija;

Cele ali izkoščičene suhe slive ‚Pruneaux d’Agen‘, primerne za uživanje, imajo lahko največ 5 % večjih poškodb.

Kot večje poškodbe se štejejo zlasti poškodbe oplodja, ki jih povzročajo paraziti ali fermentacija, in pomembne poškodbe kože (ki vplivajo na oplodje ali ne), katerih površina presega šestnajstino površine suhe slive.

Suhe slive ‚Pruneaux d’Agen‘, namenjene za predelavo v živilskopredelovalni industriji, imajo lahko nekatere vidne poškodbe, ki ne vplivajo na kakovost oplodja. So vsaj deloma nepoškodovane.“

Dodan je odstavek glede rehidracije, ki je neizogibni del priprave suhih sliv, v katerem je natančno določena mejna vrednost rehidracije suhih sliv, nad katero izgubijo to označbo. Določba se glasi:

„— Rehidracija

Razen polsuhih sliv oziroma pretlačenih suhih sliv so suhe slive ‚Pruneaux d’Agen‘ rehidrirane v vodi ali na pari.

Po rehidraciji je mejna vrednost kategorije velikosti serije celih ali izkoščičenih suhih sliv ‚Pruneaux d’Agen‘ določena na največ 66 sadežev na 500 g z vsebnostjo vlage 35 %. Vsebnost vlage ne presega 35 %.“

Določbe v zvezi z razkoščičenjem, odstopanjem koščic in delov koščice od zahtev glede kakovosti iz standarda UN-ECE, navedenega v specifikaciji proizvoda, so oblikovane tako:

„— Razkoščičevanje

Ta postopek ni obvezen. Pri njem se mehansko ali ročno odstrani koščica.

Razkoščičevanje lahko izvedejo predelovalec v lastnih obratih ali eden ali več podizvajalcev, ki jih določi skupina. V primeru oddaje naročil podizvajalcem so v poglavju 4.2 predvidena posebna pravila o sledljivosti.

Odstopanja koščic in delov koščice od zahtev glede kakovosti so omejena na 2 % teže količine v istem pakiranju.“

Odstavek o shranjevanju polsuhih sliv je oblikovan tako:

„— Shranjevanje polsuhih sliv

Polsuhe slive se lahko shranjujejo pri temperaturah pod ničlo.

Da bi se čim bolj ohranile organoleptične značilnosti proizvoda, je treba segrevanje na temperature nad ničlo izvesti brez pospeševanja segrevanja.“

Njegov namen je omogočiti razporeditev trženja polsuhih sliv z uvedbo faze shranjevanja pri temperaturah pod ničlo.

Dodana je določba o pretlačenju suhih sliv. Ta postopek zagotavlja, da se suhe slive, namenjene za predelavo v živilskopredelovalni industriji, ne pojavijo na trgu suhih sliv, primernih za uživanje, in sicer se suhe slive pri tem postopku izobličijo, da jih ne bi bilo več mogoče neposredno predstaviti potrošnikom. Ta določba je oblikovana tako:

„— Pretlačenje

Suhe slive ‚Pruneaux d’Agen‘, namenjene za predelavo v živilskopredelovalni industriji, se pred pošiljanjem v drugo v živilskopredelovalno podjetje pretlačijo.

Pretlačenje je fizični postopek, izveden na sadju iz posamezne serije suhih sliv, namenjenih za predelavo, s katerim se prepreči, da bi bile ponujene končnemu potrošniku. S tem postopkom se trajno spremenijo oblika, tekstura in struktura sadja.“

Glede pakiranja je pravilo o izenačenosti kategorij velikosti opredeljeno tako:

„— Pakiranje suhih sliv ‚Pruneaux d’Agen‘, primernih za uživanje

Vsebina embalaže ali serije embalaž suhih sliv ‚Pruneaux d’Agen‘, primernih za uživanje, ki imajo enako označbo, mora biti izenačena, zlasti glede kakovosti, videza in kategorije velikosti.

Izenačenost kategorije velikosti:

Pakirane suhe slive morajo biti bolj ali manj enakomerno debele. Razlika od povprečne kategorije velikosti med paletnimi zabojniki surovin, vključenih v proizvodnjo iz iste serije, ne sme presegati 16 točk. Na primer: v razponu od 44 do vključno 60 ali od 46 do 62 itd.

Kakovost in videz:

Cele ali izkoščičene suhe slive ‚Pruneaux d’Agen‘ so mesnate in imajo zgubano kožo, ki ni razpokana ali počena, razen zarez od razkoščičevanja, ter niso karamelizirane.

Sprejemljivo je, da največ 10 % sadja ne ustreza vsem navedenim določbam. Vendar delež sadja z večjimi poškodbami ne sme biti večji od 5 %. Za zelo velike poškodbe pa ni dovoljeno nobeno odstopanje od zahtev glede kakovosti.“

Vključen je odstavek o stabilizaciji, saj je ta faza pri shranjevanju rehidriranih suhih sliv nujna. Ta odstavek je oblikovan tako:

„— Stabilizacija:

Suhe slive po rehidraciji izgubijo primernost za shranjevanje in jih je treba stabilizirati. Končni proizvodi se lahko stabilizirajo bodisi z dodajanjem konzervansov pred pakiranjem bodisi s pasterizacijo pakiranega proizvoda.“

Z vsemi spremembami se zagotavlja ohranitev značilnosti ZGO.

5.5 Postavka „Označevanje“

Odstavek: „Opredelitve na embalaži so naslednje: ‚Pruneaux d’Agen‘ ali ‚Pruneaux d’Agen mi-cuits‘. Pri označevanju je treba upoštevati določbe iz veljavnih predpisov.“ se nadomesti z:

„Opredelitve na embalaži so naslednje:

— ‚Pruneaux d’Agen‘, čemur se po potrebi doda navedba ‚polsuhe‘,

— dodatne navedbe, razen navedb iz predpisov: ‚— Samo za suhe slive, primerne za uživanje — kategorija velikosti, izražena z ustrezno označbo, ob kateri je lahko navedeno najmanjše ali največje število sadežev na 500 g v obliki: ‚x/y sadežev na 500 g’: — : ‚Super Géants‘ (zelo debeli) : število sadežev na 500 g ne presega 33, — : ‚Géants‘ (srednje debeli) : 33–44, — : ‚Très gros‘ (debeli) : 44–55, — : ‚Gros‘ (drobni) : 55–66; — največja vsebnost vlage, izražena v odstotkih — z eno od naslednjih navedb: — ‚največja vsebnost vlage: 26 %‘ (vsebnost vode največ 26 %), — ‚največja vsebnost vlage: 29 %‘ (vsebnost vode v razponu med 26 % in največ 29 %), — ‚največja vsebnost vlage: 35 %‘ (vsebnost vode v razponu med 29 % in največ 35 %); — ali z navedbo natančne vsebnosti vode ob pakiranju.‘ ‚— Za vse suhe slive ‚Pruneaux d’Agen‘ — jasna navedba prodajalca s sedežem v Evropski uniji in če ta ni predelovalec, koda, po kateri je mogoče neposredno prepoznati predelovalno podjetje, ki je izvedlo končno pakiranje proizvoda za prodajo, — če ime predelovalca ni jasno navedeno na embalaži, navedba: Skladno s specifikacijo proizvoda ‚Pruneaux d’Agen‘ z ZGO BP 130 – 47303 Villeneuve-sur-Lot CEDEX — številka proizvodne serije. — Suhe slive ‚Pruneaux d’Agen‘ se ne smejo oglaševati, odposlati, dati v prodajo ali prodati, ne da bi bilo v oglasih, prospektih, na etiketah, računih ali na kakršni koli embalaži navedeno ime proizvoda ‚Pruneaux d’Agen‘. — V dokumentih, ki se nanašajo na suhe slive, namenjene za predelavo v živilskopredelovalni industriji, mora biti pred zvezo suhe slive ‚Pruneaux d’Agen‘ jasno navedena beseda ‚pretlačene‘, če so priloženi pošiljki, namenjeni v drugo v živilskopredelovalno podjetje.‘“

Te spremembe omogočajo, da je potrošnik bolje obveščen o značilnostih suhih sliv „Pruneaux d’Agen“, ki se tržijo, in olajšujejo izvedbo nadaljnje sledljivosti proizvoda v primeru reklamacije.

5.6 Postavka „Drugo“

— Posodobitev specifikacije proizvoda

V specifikacijo proizvoda so vključene številne oblikovne spremembe (prestavljanje, združitev odstavkov, preoblikovanje besedila o povezavi s poreklom, ki omogoča razlikovanje posebnih lastnosti geografskega območja, posebne lastnosti proizvoda in vzročna povezava, črtanje prilog, ki ne pomenijo zavezujočih določb), ki ne vplivajo na veljavne določbe iz specifikacije proizvoda.

— Pristojna služba države članice

Kontaktni podatki Državnega inštituta za kakovost in poreklo (Institut national de la qualité et de l’origine – INAO) so v skladu z Uredbo (EU) št. 1151/2012 dodani kot podatki pristojne službe države članice.

— Skupina vložnikov

Kontaktni podatki skupine vložnikov so posodobljeni, saj so se spremenili.

— Vrsta proizvoda

Sklic na skupino proizvodov je bil spremenjen zaradi uskladitve s Prilogo XI k Izvedbeni uredbi (EU) št. 668/2014.

— Geografsko območje

Opredelitev geografskega območja ni spremenjena. Lahko se pojavljajo formalne spremembe: zemljevid in seznam kantonov sta bila nadomeščena z natančnejšim seznamom ustreznih občin.

Obveznost pakiranja na geografskem območju je izrecno navedena že v registrirani specifikaciji proizvoda. Dodano je, da se morajo obrati za razkoščičevanje prav tako nahajati na geografskem območju. Pojasnjuje se torej, da se vse dejavnosti do pakiranja izvajajo na geografskem območju. Pakiranje na geografskem območju je omejeno na suhe slive, primerne za uživanje, in ne zajema tistih, ki so namenjene za predelavo v živilskopredelovalni industriji. Specifikacija proizvoda je bila poleg tega dopolnjena s potrebnimi dokazili. Ta določba je torej oblikovana tako:

„Pakiranje na geografskem območju je nujno zaradi ohranjanja značilnosti suhih sliv ‚Pruneaux d’Agen‘, primernih za uživanje. Ko so suhe slive rehidrirane, ali v primeru polsuhih sliv samo posušene, niso več primerne za shranjevanje in jih je treba stabilizirati. Zato se v nadaljevanju pakirajo in pasterizirajo v končni embalaži. Ti postopki so medsebojno povezani in so del postopka izdelave suhih sliv ‚Pruneaux d’Agen‘. Pasterizacija, ki je najbolj razširjen postopek obdelave, s katerim se stabilizirajo končni proizvodi, se lahko tako izvede le na končnih hermetično zaprtih embalažah. Poleg tega je zaradi določenih bistvenih dejavnosti na področju predstavitve proizvodov priprava serij neločljivo povezana z njihovim pakiranjem. To velja na primer za pravilo o izenačenosti kategorij velikosti, v skladu s katerim je pred rehidracijo in med pakiranjem potrebna posebna priprava proizvoda. Poleg tega pakiranje na določenem območju omogoča lažjo sledljivost in nadzor proizvodov.“

Nadzorni organ

Kontaktni podatki nadzornega organa so bili nadomeščeni s kontaktnimi podatki organa, pristojnega na področju nadzora. Cilj te spremembe je izogniti se spreminjanju specifikacije proizvoda v primeru spremembe nadzornega organa.

Nacionalne zahteve

V specifikacijo proizvoda so pod nacionalnimi zahtevami dodane glavne točke, ki jih je treba preverjati, in način njihovega ocenjevanja. Ta dodatek omogoča lažji nadzor.

ENOTNI DOKUMENT

„PRUNEAUX D’AGEN“

EU št.: PGI-FR-0149-AM01 – 18.5.2017

ZOP ( ) ZGO ( X )

1. Ime

„Pruneaux d’Agen“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Suhe slive „Pruneaux d’Agen“ se pridobijo s sušenjem (ki mu lahko sledi rehidracija) sliv sorte ente, ki se obirajo takrat, ko so popolnoma zrele, brez dodajanja sladila. So jajčaste oblike, temno rjave do črne barve in sijoče. So mehke in imajo rjavorumeno do rumenozlato meso, ki ni karamelizirano.

Suhe slive „Pruneaux d’Agen“, pridobljene s prenehanjem sušenja, čim se vsebnost vlage sadja zmanjša na med 30 in 35 %, in brez poznejše rehidracije, se lahko tržijo z označbo „polsuhe“.

Suhe slive „Pruneaux d’Agen“ se lahko prodajajo cele, izkoščičene ali pretlačene.

Suhe slive „Pruneaux d’Agen“, primerne za uživanje, se prodajajo cele ali izkoščičene, njihova kategorija velikosti pa ustreza največ 66 sadežem na 500 g z vsebnostjo vlage 35 %. Kategorija velikosti izkoščičenih suhih sliv se izračuna pred odstranjevanjem koščice.

Pri predstavitvi so kategorije velikosti izenačene. So mesnate in imajo zgubano kožo, ki ni razpokana ali počena (razen zarez od razkoščičevanja). Manj kot 10 % sadežev (po teži) ima poškodbe, od tega jih ima manj kot 5 % večje, noben sadež pa nima zelo velikih poškodb.

Kategorija velikosti suhih sliv „Pruneaux d’Agen“, namenjenih za nadaljnjo predelavo v živilskopredelovalni industriji, ustreza največ 98 sadežem na 500 g v nerehidriranem stanju, njihova vsebnost vlage pa je enaka 21 %. So brez zelo velikih poškodb in vsaj deloma nepoškodovane. Pred pošiljanjem v drugo živilskopredelovalno podjetje jih pretlačijo. Te suhe slive niso namenjene za prodajo končnemu potrošniku.

Kot zelo velike poškodbe se štejejo:

— prisotnost plesni, gnilobe, mrtvih ali živih insektov, živih pršic, tujih snovi;

— premalo dozorelo ali hranilno (imenovano „nezrelo“) sadje ali umazano, popolnoma zmečkano, karamelizirano sadje ali sadje, ki ga je napadla monilija;

Suhe slive „Pruneaux d’Agen“ se nikoli ne mešajo s suhimi slivami drugega porekla ali drugih sort.

3.3 Krma (samo za proizvode živalskega izvora) in surovine (samo za predelane proizvode)

Suhe slive „Pruneaux d’Agen“ se pridobivajo iz sliv sorte ente, pridelanih in obranih na geografskem območju, katerega talne in podnebne razmere so ugodne za pridelavo debelih, zelo sladkih sliv.

Na tem območju ima sliva sorte ente primerno podnebje, ki daje slivam posebno ravnotežje med sladkorjem in kislostjo ter določeno prožnost in tankost lupine.

3.4 Posebne faze proizvodnje, ki jih je treba izvajati na opredeljenem geografskem območju

Pridelava in sušenje sliv ter predelava in razkoščičevanje suhih sliv morajo potekati na geografskem območju z ZGO.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pakiranje na geografskem območju je nujno zaradi ohranjanja značilnosti suhih sliv „Pruneaux d’Agen“, primernih za uživanje. Ko so suhe slive rehidrirane, ali v primeru polsuhih sliv samo posušene, niso več primerne za shranjevanje in jih je treba stabilizirati. Zato se v nadaljevanju pakirajo, nato pasterizirajo v hermetično zaprti končni embalaži. Ti postopki so medsebojno povezani in so sestavni del postopka proizvodnje, kar sicer olajšuje sledljivost in nadzor proizvodov.

Poleg tega je zaradi določenih bistvenih dejavnosti na področju predstavitve proizvodov priprava serij neločljivo povezana z njihovim pakiranjem. To velja na primer za pravilo o izenačenosti kategorij velikosti, v skladu s katerim je pred rehidracijo in med pakiranjem potrebna posebna priprava proizvoda.

Za suhe slive „Pruneaux d’Agen“, namenjene poznejši predelavi, ne velja obveznost pakiranja na geografskem območju.

3.6 Posebna pravila za označevanje proizvoda, za katerega se uporablja registrirano ime

Opredelitve na embalaži so naslednje:

— „Pruneaux d’Agen“, čemur se po potrebi doda navedba „polsuhe“

— Samo za suhe slive, primerne za uživanje — kategorija velikosti, izražena z ustrezno označbo, ob kateri je lahko navedeno najmanjše ali največje število sadežev na 500 g v obliki: „x/y sadežev na 500 g“: — : ‚Super Géants‘ (zelo debeli) : število sadežev na 500 g ne presega 33, — : ‚Géants‘ (srednje debeli) : število sadežev na 500 g je v razponu med 33 in 44, — : „debeli“„Très gros“ (debeli) : število sadežev na 500 g je v razponu med 44 in 55, — : „Gros“ (drobni) : število sadežev na 500 g je v razponu med 55 in 66; — največja vsebnost vlage, izražena v odstotkih: — z eno od naslednjih navedb: — „največja vsebnost vlage: 26 %“ (vsebnost vode ne presega 26 %), — „največja vsebnost vlage: 29 %“ (vsebnost vode v razponu med 26 % in največ 29 %), — „največja vsebnost vlage: 35 %“ (vsebnost vode v razponu med 29 % in največ 35 %); — ali z navedbo natančne vsebnosti vode ob pakiranju.“

— Za vse suhe slive „Pruneaux d’Agen“ — jasna navedba prodajalca s sedežem v Evropski uniji in če ta ni predelovalec, koda, po kateri je mogoče neposredno prepoznati predelovalno podjetje, ki je izvedlo končno pakiranje proizvoda za prodajo, — če ime predelovalca ni jasno navedeno na embalaži, navedba: Skladno s specifikacijo proizvoda „Pruneaux d’Agen“ z ZGO BP 130 – 47303 Villeneuve-sur-Lot CEDEX — številka proizvodne serije.

— Suhe slive „Pruneaux d’Agen“ se ne smejo oglaševati, odposlati, dati v prodajo ali prodati, ne da bi bilo v oglasih, prospektih, na etiketah, računih ali na kakršni koli embalaži navedeno ime proizvoda „Pruneaux d’Agen“.

— V dokumentih, ki se sklicujejo na suhe slive, namenjene za predelavo v živilskopredelovalni industriji, mora biti pred zvezo suhe slive „Pruneaux d’Agen“ jasno navedena beseda „pretlačene“, če so priloženi pošiljki, namenjeni v drugo živilskopredelovalno podjetje.

4. Jedrnata opredelitev geografskega območja

Geografsko območje suhih sliv „Pruneaux d’Agen“ z ZGO obsega vse občine, ki spadajo v naslednje kantone:

departma DORDOGNE: Beaumont, Belvès, Bergerac, Domme, Eymet, Issigeac, La Force, Le Bugue, Le Buisson-de-Cadouin, Monpazier, Montpon Ménestérol, Sigoulès, Velines, Villefranche-de-Lonchat in Villefranche-du-Périgord;

departma GERS: Condom, Eauze, Fleurance, Jegun, Lectoure, Mauvezin, Miradoux, Montréal, Saint-Clar, Valence-sur-Baïse in Vic-Fezensac;

departma GIRONDE: Auros, Branne, Carbon-Blanc, Castillon-La-Bataille, Cenon, Créon, La Réole, Lussac, Monségur, Pellegrue, Pujols, Sauveterre-de-Guyenne in Sainte-Foy-La-Grande;

departma LOT: Bretenoux, Castelnau-Montratier, Catus, Cazals, Figeac, Gourdon, Lacapelle Marival, Lalbenque, Livernon, Luzech, Montcuq, Puy l’Evêque, Saint-Céré, Saint-Germain-du-Bel-Air in Salviac;

departma LOT-ET-GARONNE: celoten departma razen kantona Houeillès;

departma TARN-ET-GARONNE: celoten departma razen kantonov Caylus, Saint-Antonin-Noble-Val in Villebrumier.

5. Povezava z geografskim območjem

Posebnost geografskega območja

Geografsko območje suhih sliv z ZGO „Pruneaux d’Agen“ se nahaja na jugozahodu Francije in se razteza blizu mesta Agen, ki je od 18. stoletja pristanišče natovarjanja suhih sliv, pridelanih v okolici, in po katerem je ta pridelava dobila ime.

Geografsko območje ustreza tradicionalnemu območju proizvodnje sliv sortee nte, katere sadovnjaki se večinoma razprostirajo po gričih na tem območju planote, obkrožene z rekami, ki se stekajo proti reki Garoni. Tla na tem območju so pretežno glinasto-apnenčasta. Sliva dejansko ne prenaša vlažnih tal, dobro pa prenaša prepustna in hladna tla.

Območje pridelave se nahaja na območju s prehodnim podnebjem, na katerem se mešata vpliv sredozemskega in oceanskega podnebja ter za katerega je značilna enakomerna razporeditev padavin prek leta. Kar zadeva temperature, so zime mrzle, pomladni meseci precej topli z zelo redkimi zmrzalmi in poletja vroča z nočmi, ki se ohladijo ob nevihtnih nalivih.

Pridelava suhih sliv „Pruneaux d’Agen“ je pravi razcvet doživela v 18. stoletju. Po eni strani so se nasadi sliv sorte ente širili po gričih, saj je bila ta sorta izjemno primerna za sušenje in je kmalu izpodrinila druge sorte. Po drugi strani je postala splošno razširjena tehnika izmeničnega sušenja na soncu in v krušni peči za dokončanje sušenja.

S suhimi slivami „Pruneaux d’Agen“ se je zaradi njihove hranilne vrednosti, preprostega shranjevanja in prevoza kmalu na veliko trgovalo. Na nekaterih regionalnih trgih so se tedaj pojavili prvi predpisi o trgu sliv, kar kaže na pomen te pridelave za regionalno gospodarstvo.

Skozi vse 19. stoletje sta se razvijala gojenje sliv in uporaba peči, posebej zasnovanih za sušenje sliv. Suhe slive „Pruneaux d’Agen“ so postale v tistem času znane po vsem svetu, o čemer priča delo Leva Nikolajeviča Tolstoja z naslovom „Smrt Ivana Iljiča“ iz leta 1886, v katerem je v poglavju X navedeno:

„[…] spominjal kuhanih suhih sliv, ki so mu jih zdaj ponujali, se je spominjal surovih zgubanih francoskih suhih sliv iz otroštva, njihovega posebnega okusa in oblice sline, kadar je prišel do koščice, […]“.

Leta 1894 je bilo samo v departmaju Lot-et-Garonne pet milijonov rodnih sliv in milijon mladih dreves. Pridelovalci so bili tudi sosednji departmaji Gers, Tarn et Garonne, Lot, Dordogne in Gironde.

V prvi polovici 20. stoletja je proizvodnja suhih sliv „Pruneaux d’Agen“ močno upadla, in sicer zaradi konkurence iz novih držav proizvajalk in vpliva prve svetovne vojne na kmečko prebivalstvo.

Po drugi svetovni vojni je francoska proizvodnja doživela ponovni razmah z zasaditvijo modernih nasadov z novim izborom sort v okviru družine sliv sorte ente. Prav tako se je razvijala tehnična oprema, na primer z uvedbo sušilnih tunelov. Vendar pri tej proizvodnji še vedno ostajajo na prvem mestu elementi strokovnega znanja: znanje in veščine v zvezi z velikostjo, obiranje ob popolni zrelosti, nadzor sušenja sliv za pridobitev končne zahtevane vsebnosti vlage, ne da bi sadje sežgali.

Da bi bile slive lepo oblikovane, drevesa vsako leto obrežejo (vzgojna rez). Obrezovanje tako omogoča, da sončni žarki prodrejo globlje v drevo, ter zagotavljajo zorenje in zdravje sadežev. Zmanjšuje tudi število sadežev in daje prednost bolj izenačeni pridelavi, s katero se zagotovita večja kakovost (sadeži večje kategorije velikosti) in boljši pridelek.

Obiranje poteka takrat, ko so slive popolnoma zrele in bi sadeži samodejno odpadli ali bi odpadli, če bi drevo rahlo potresli. Danes se za odločanje o najboljšem času obiranja uporablja tudi druga tehnika: v napravo, imenovano refraktometer, se zbere nekaj kapljic soka. Ta določi vsebnost sladkorja v slivi.

Predelovalci hkrati razvijajo tehnike rehidracije in konzerviranja, da bi predstavili proizvod „za neposredno uživanje“, medtem ko se suhe slive „Pruneaux d’Agen“ potrošnikom tradicionalno še vedno prodajajo „suhe“ in ti jih potem rehidrirajo doma. Meso suhih sliv tako postane mehkejše in se prepreči „razvodenitev“ okusa. Metoda, trajanje in temperatura so prav tako dejavniki, zaradi katerih lahko proizvajalci proizvedejo suhe slive, ki ohranijo vse svoje arome, hkrati pa izboljšajo mehkobo njenega mesa.

V lokalni domači obrti za predelavo živilskih proizvodov se iz suhih sliv „Pruneaux d’Agen“ izdelujejo slaščice ali prehrambni proizvodi, ki prispevajo k podobi proizvoda ter omogočijo lažjo prodajo najdrobnejših sadežev in sadežev z vidnimi pomanjkljivostmi, ki se v okviru suhih sliv, primernih za uživanje, težko tržijo.

Posebnosti proizvoda

Suhe slive „Pruneaux d’Agen“ so mehke, imajo rjavorumeno do rumenozlato meso, ki ni karamelizirano, so sijoče in niso lepljive.

Suhe slive „Pruneaux d’Agen“, primerne za uživanje, se ločijo tudi po kategoriji velikosti.

Imajo zgodovinski sloves.

Vzročna povezava

Vzročna povezava suhih sliv „Pruneaux d’Agen“ izhaja iz njihove kakovosti in slovesa.

Talne in podnebne razmere na geografskem območju so ugodne za pridelavo debelih, zelo sladkih sliv, ki so potrebne za proizvodnjo suhih sliv „Pruneaux d’Agen“.

Sliva sorte ente je na tem območju našla svoj dom. Najbolje se razvija v glinasto-apnenčastih tleh, ugodnih za nemoteno rast drevesa. Poleg tega izkorišča primerno podnebje z dovolj mrzlimi zimami, zelo redkimi zmrzalmi spomladi, ko rastejo sadeži, ter z menjavanjem toplih dni in svežih noči poleti, kar daje slivam posebno ravnotežje med sladkorjem in kislostjo ter določeno prožnost in tankost lupine.

Ti naravni pogoji, povezani s strokovnim znanjem pridelovalcev, zlasti glede rezi dreves in zrelosti sadežev ob obiranju, omogočajo pridelavo debelih in zelo sladkih sliv, zaradi česar so suhe slive „Pruneaux d’Agen“ edinstvene.

Dejavnik, ki odločilno vpliva na kakovost suhih sliv „Pruneaux d’Agen“, je nato sušenje, pri katerem je vključeno posebno strokovno znanje izvajalcev sušenja, ki morajo obvladati umetnost „kuhanja“ glede na kakovost svežih sliv, da dobijo želeno vsebnost vlage. Tako dobimo suhe slive, ki imajo rjavorumeno do rumenozlato meso, ki ni karamelizirano.

Predelovalci so razvili tehnike za rehidracijo, s katerimi se lahko predstavijo mehke slive, ki so sijoče in niso lepljive.

Suhe slive „Pruneaux d’Agen“ uživajo od konca 18. stoletja velik mednarodni ugled, in sicer zaradi svoje hranilne vrednosti, preprostega shranjevanja in prevoza.

Njihovo trženje spremljajo številne lokalne prireditve, ki prispevajo k slovesu suhih sliv „Pruneaux d’Agen“. Navedemo lahko zlasti prireditev Pruneau Show v mestu Agen ali sejem v kraju Saint-Aubin (47), v jedru območja proizvodnje, zaradi česar je lahko proizvod dejansko povezan z regijo.

Sklic na objavo specifikacije

(drugi pododstavek člena 6(1) te uredbe)

https://extranet.inao.gouv.fr/fichier/3-20171106CDCIGPPruneauxdAgenrevu-nelleversion.pdf